P6_TA(2006)0353

Euroopan parlamentin osallistuminen Haagin konferenssin työskentelyyn yhteisön liittymisen jälkeen

Euroopan parlamentin päätöslauselma Euroopan parlamentin osallistumisesta Haagin konferenssin työskentelyyn yhteisön liittymisen jälkeen

Euroopan parlamentti, joka

- ottaa huomioon ehdotuksen neuvoston päätökseksi Euroopan yhteisön liittymiseksi kansainvälistä yksityisoikeutta käsittelevään Haagin konferenssiin (KOM(2005)0639),

- ottaa huomioon 7. syyskuuta 2006 vahvistamansa kannan ehdotuksesta neuvoston asetukseksi Euroopan yhteisön liittymisestä kansainvälistä yksityisoikeutta käsittelevään Haagin konferenssiin [1],

- ottaa huomioon työjärjestyksen 108 artiklan 5 kohdan,

A. katsoo, että yhteisön liittymisen kansainvälistä yksityisoikeutta käsittelevään Haagin konferenssiin (CODIP) pitäisi parantaa johdonmukaisuutta kansainvälisen siviili- ja kauppaoikeuden ja yhteisön oikeuden välillä ja että sen pitäisi huomattavasti lisätä yhteisön vaikutusvaltaa tällä foorumilla,

B. katsoo, että CODIP:n yleissopimukset ovat kiistämätön vertailukohta siviili- ja kauppaoikeudessa,

C. ottaa huomioon, että Amsterdamin sopimuksen jälkeen yhteisö on ollut toimivaltainen ryhtymään oikeudellista yhteistyötä koskeviin toimiin siviiliasioissa, joilla on rajatylittäviä vaikutuksia, siinä määrin kuin se on tarpeen sisämarkkinoiden moitteettoman toiminnan kannalta,

D. ottaa huomioon, että parlamentti osallistuu tällaisten toimien hyväksymiseen yhtenä lainsäädäntövallan käyttäjistä silloin, kun sitä ei pelkästään kuulla asiasta,

E. katsoo, että jotkin yhteisön hyväksymistä tai suunnittelemista välineistä ovat päällekkäisiä kysymysten kanssa, joita on käsitelty tai joita voidaan tulevaisuudessa käsitellä Haagin konferenssissa,

F. ottaa niin ikään huomioon, että yhteisöä pyydetään tulevaisuudessa osallistumaan aktiivisesti CODIP:n painopisteiden asettamiseen ja sen varmistamiseen, että ne nivoutuvat hyvin yhteen oikeudellista yhteistyötä, rahoituspalveluja koskevaa toimintasuunnitelmaa ja sisämarkkinastrategiaa koskevan Haagin ohjelman ja yleisemmin komission oman työohjelman kanssa,

G. katsoo, että komissiolta edellytetään parlamentin kuulemista suunnitelluista neuvotteluvaltuuksista ja irtautumislausekkeiden tarpeesta,

H. katsoo, että parlamentin on sen vuoksi osallistuttava tiiviisti Haagin konferenssin menettelyihin ja sitä on kuultava konferenssin neuvottelujen tuloksista myös sen varmistamiseksi, että komission osallistumista konferenssiin koko yhteisön ainoana edustajana pystytään valvomaan demokraattisemmin, ja että on pyrittävä tehokkaammin menettelyjen avoimuuteen, joka on selkeästi kansalaisten ja ammatinharjoittajien etujen mukaista;

1. kehottaa neuvostoa ja komissiota pyytämään parlamenttia esittämään kantansa tapauskohtaisesti siitä, onko yhteisön tarpeen liittyä nykyisiin yleissopimuksiin, jotka huomattava joukko jäsenvaltioita on ratifioinut;

2. päättää selvittää perinpohjaisesti konferenssin kanssa uusia yhteistyömuotoja ja ryhtyä johtamaan "parlamentaarisen foorumin" perustamista kansallisten parlamentaarikkojen kanssa sekä seuratakseen konferenssin työtä että tiedottaakseen sille;

3. kehottaa neuvostoa ja komissiota ehdottamaan soveltuvia menettelyitä, joiden myötä parlamentti voisi toimia yksityisoikeutta koskevassa Haagin konferenssissa asemansa mukaisella tavalla;

4. kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.

[1] Hyväksytyt tekstit, P6_TA(2006)0345.

--------------------------------------------------